บิ๊กล็อต JAS-W3 โผล่กว่า 2 พันลบ. ลือหึ่ง! “บล.ไทยพาณิชย์” ดอดทำรายการซื้อจาก “พิชญ์”
บิ๊กล็อต JAS-W3 โผล่กว่า 2 พันลบ. ลือหึ่ง! "บล.ไทยพาณิชย์" ดอดทำรายการซื้อจาก "พิชญ์"
19 ธ.ค. 2560

ผู้สื่อข่าวรายงาน เช้าวันนี้ (19 ธ.ค.) ว่า ตรวจสอบพบรายการบิ๊กล็อตของใบสำคัญแสดงสิทธิ บริษัท จัสมิน อินเตอร์เนชั่นแนล จำกัด (มหาชน) ครั้งที่ 3 หรือ JAS-W3 จำนวน 8 รายการ ปริมาณ 650 ล้านหน่วย มูลค่าซื้อขาย 2.21 พันล้านบาท ในราคาเฉลี่ยหน่วยละ 3.40 บาท
ด้านแหล่งข่าวจากวงการการเงินเปิดเผยกับ “ข่าวหุ้นธุรกิจออนไลน์” ว่า การซื้อ-ขายที่เกิดขึ้นดังกล่าวเป็นการทำรายการระหว่าง นายพิชญ์ โพธารามิก ในฐานะผู้จำหน่าย และ บริษัทหลักทรัพย์ ไทยพาณิชย์ จำกัด หรือ SCBS ในฐานะผู้ได้มา โดยเบื้องต้นคาดการณ์ว่า อาจมีการนำใบสำคัญแสดงสิทธิหลังได้มาไปดำเนินการแปลงสิทธิเป็นหุ้นสามัญของ บริษัท จัสมิน อินเตอร์เนชั่นแนล จำกัด (มหาชน) หรือ JAS
อนึ่ง สำหรับการใช้สิทธิของ JAS-W3 เพื่อแปลงสภาพเป็นหุ้นสามัญ JAS สามารถดำเนินการได้ในระหว่าง วันที่ 22-28 ธ.ค. 60 โดยกำหนดวันใช้สิทธิใน วันที่ 29 ธ.ค.60 ส่วนราคาในการใช้สิทธิซื้อหุ้นสามัญคือ 3.904 บาท/หุ้น ที่อัตราการใช้สิทธิ (หน่วย : หุ้น) 1 : 1.101 และกำหนดวันหมดอายุในวันที่ 5 ก.ค.63
โดย JAS-W3 ปิดตลาดเช้านี้อยู่ที่ 3.46 บาท บวก 0.08 บาท หรือ 2.37% สูงสุดที่ 3.58 บาท ต่ำสุดที่ 3.38 บาท มูลค่าซื้อขาย 2.23 พันล้านบาท
ขณะที่ราคาหุ้น JAS ปิดตลาดเช้านี้อยู่ที่ 7.00 บาท บวก 0.10 บาท หรือ 1.45% สูงสุดที่ 7.10 บาท ต่ำสุดที่ 6.90 บาท มูลค่าซื้อขาย 91.46 ล้านบาท
ทั้งนี้ หากมีความคืบหน้า “ข่าวหุ้นธุรกจออนไลน์” จะรายงานให้ทราบเพิ่มเติมในเวลาต่อไป